โบรกคัด 12 หุ้นเป้า Window Dressing ปลาย Q2
โบรกคัด 12 หุ้น BJC, KCE, SCC, SCGP, JWD, SCB, ADVANC, INTUCH, HMPRO, CBG, MTC, TU มีโอกาสเข้าข่ายเป้าทำ Window Dressing ในช่วงปลายไตรมาส 2/65
โบรกคัด 5 หุ้นเข้าข่ายเป้าทำ Window Dressing ในช่วงปลายไตรมาส 2/65
4 ก.ค. 2565

“ข่าวหุ้นธุรกิจออนไลน์” ได้ทำการสำรวจและรวบรวมข้อมูลจากบทวิเคราะห์ ที่แนะนำกลยุทธ์การลงทุนในช่วงภาวะตลาดหุ้นผันผวน โดยพบว่า ประเด็นที่อาจมีส่วนช่วยหนุนตลาดในช่วงนี้น่าจะเป็นเรื่อง Window Dressing ซึ่งประเมินจากสภาพแวดล้อมแล้วมีโอกาสที่จะเกิดขึ้นในช่วงสัปดาห์สุดท้ายของเดือนมิ.ย. หรือช่วงปลายไตรมาส 2
ทั้งนี้หุ้นที่พบว่าหุ้นที่มีโอกาสเข้าข่ายเป็นเป้าหมายในการทำ Window Dressing ดังนี้ BJC, KCE, SCC, SCGP, JWD
โดยบล.เอเซีย พลัส ระบุในบทวิเคราะห์ (27 มิ.ย.65) ว่า ในสัปดาห์ที่ผ่านมา เริ่มเห็นแรงซื้อหุ้นของนักลงทุนสถาบันกลับมาทุกวันทำการกว่า 8 พันล้านบาท หนุน SET Index ขยับขึ้นมา 9 จุด หรือ 0.6% ทำให้นักลงทุนคาดหวังการทำ Window Dressing ต่อเนื่องของสถาบันฯ ในช่วงสัปดาห์สุดท้ายของเดือน มิ.ย. 65
อย่างไรก็ตามฝ่ายวิจัยประเมินว่า ฤทธิ์ของ Window Dressing กลางปี อาจแผ่วลงได้ด้วย 2 ปัจจัยหลักๆ คือ 1. ในปีหลังแรงการทำ Window Dressing กลางปีแผ่วลง สะท้อนได้จากสถิติใน 5 ปีหลังสุด (ปี 2560 – 2564) ช่วงสัปดาห์สุดท้ายของเดือน มิ.ย. 65 สถาบันฯ ซื้อสุทธิเฉลี่ยเพียง 255 ล้านบาท ขณะเดียวกัน SET Index ปรับตัวลดลงเฉลี่ย 0.73% (ปรับตัวลดลง 4 ใน 5 ปี) และ 2. ช่วงท้ายเดือน มิ.ย. เป็นช่วงคาบเกี่ยวกับการจองซื้อหุ้น IPO ขนาดใหญ่ ทำให้นักลงทุนสถาบันฯ อาจมีการกันเงินบางส่วนมาซื้อหุ้นดังกล่าว แทนการทำ Window Dressing ได้
ทั้งนี้ประเด็นดังกล่าวน่าจะส่งผลให้ SET Index สัปดาห์นี้ทรงๆ ตัว โดยยังคาดว่ายังคงพักตัวในกรอบ 1530 – 1580 จุด กลยุทธ์แนะนําหุ้นพื้นฐานดีราคาย่อตัวลงมาจน Upside เปิดกว้าง อย่าง บริษัท ทีพีไอ โพลีน จำกัด (มหาชน) หรือ TPIPL, บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC และหุ้นท่องเที่ยว อย่างบริษัท โรงแรมเซ็นทรัลพลาซา จำกัด (มหาชน) หรือ CENTEL เป็น Toppick
ขณะเดียวกัน บล.ทิสโก้ ระบุในบทวิเคราะห์ (27 มิ.ย.65) ว่า หุ้นเข้าข่าย Window Dressing ไตรมาสนี้ ได้แก่ บริษัท เบอร์ลี่ ยุคเกอร์ จำกัด (มหาชน) หรือ BJC, บริษัท เคซีอี อีเลคโทรนิคส์ จำกัด (มหาชน) หรือ KCE, บริษัท ปูนซิเมนต์ไทย จำกัด(มหาชน) หรือ SCC, บริษัท เอสซีจี แพคเกจจิ้ง จำกัด (มหาชน) หรือ SCGP และบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD
ทั้งนี้ในส่วนของ BJC ยังคงมุมมองบวกต่อแนวโน้มการฟื้นตัวในปีนี้ ยอดขายต่อสาขาเดิม (SSSg) เป็นบวกต่อเนื่อง โดยไตรมาส 2/2565 นับตั้งแต่ต้นไตรมาสถึงปัจจุบัน (QTD) ตัวเลขขยายตัวหนึ่งหลักค่อนไปทางสูง ประเมินราคาเป้าพื้นฐาน 40 บาท
ส่วนบล.ฟิลลิป (ประเทศไทย) ระบุในบทวิเคราะห์ (27 มิ.ย.65) แนะนำลงทุนใน หุ้นรับ Window Dressing เช่น บริษัท เอสซีบี เอกซ์ จำกัด (มหาชน) หรือ SCB, บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC, บริษัท อินทัช โฮลดิ้งส์ จำกัด (มหาชน) หรือ INTUCH, บริษัท โฮม โปรดักส์ เซ็นเตอร์ จำกัด (มหาชน) หรือ HMPRO, บริษัท คาราบาวกรุ๊ป จำกัด (มหาชน) หรือ CBG, บริษัท เมืองไทย แคปปิตอล จำกัด (มหาชน) หรือ MTC, บริษัท เอสซีจี แพคเกจจิ้ง จำกัด (มหาชน)  หรือ SCGP และ บริษัท ไทยยูเนี่ยน กรุ๊ป จำกัด (มหาชน) หรือ TU